als_Latn dik_Latn sag_Latn
Editoriali: Kolonat e Merdarit
Radhët e gjata janë rikthyer në Merdar, brenda pak ditësh. Shumë bashkatdhetarë po e pësojnë duke pritur me orë të tëra, për shkak të neglizhencës së qëllimshme të autoriteteve serbe. Pavarësisht se gjatë dialogut teknik me Beogradin ishte arritur edhe një marrëveshje për lëvizjen e lirë të qytetarëve, një gjë e tillë po vështirësohet tej mase dhe po bëhet gati e pamundur. Të detyruar për shkak të rrugës, mërgimtarët tanë po lëvizin nëpër Serbi, nën një presion të jashtëzakonshëm. Plot prej tyre tregojnë se duhet t'u japin mito policëve serbë që t'i lejojnë të hyjnë në Republikën e Kosovës. Disa edhe keqtrajtohen psikikisht nga patrullat e policisë së shtetit fqinj. Por, ka edhe më keq. Ndonjëri mund të përfundojë i prangosur, siç kemi parë raste konkrete gjatë muajve të fundit. Me pak fjalë, bashkatdhetarët tanë janë të pambrojtur dhe potencialisht të rrezikuar gjatë lëvizjes së tyre nga vendet e BE-së nëpër territorin e Serbisë drejt Kosovës. Lëvizja e lirë, në fakt, kur hyn në shtetin serb, e humb këtë kuptim dhe shndërrohet në një lëvizje makthi. Kjo është e patolerueshme dhe Brukseli duhet të reagojë. Deri tani nuk kemi parë as edhe një reagim të vetëm të zyrtarëve evropianë ndaj kësaj sjelljeje jodemokratike të Qeverisë serbe dhe në kundërshtim me të drejtat themelore të njeriut.
Ministria jonë e Diasporës e ka dënuar një sjellje të këtillë të autoriteteve kufitare të Serbisë, por ky reagim është i pamjaftueshëm. BE-ja duhet t'ia bëjë me dije Beogradit zyrtar se kjo nuk është mënyra e duhur për të normalizuar marrëdhëniet dhe sidomos për t'i paraprirë dialogut politik ndërmjet dy vendeve. Është e pakuptimtë që burokratët e BE-së vazhdojnë ta përkëdhelin Qeverinë serbe, duke heshtur për moszbatimin e marrëveshjeve që i kanë pranuar vetë me palën kosovare. Kjo vetëm i inkurajon radhët e gjata në Merdar.
als_Latn als_Latn als_Latn